ส่วนที่ 1

ข้อมูลสรุป (Executive summary)

-   บริษัท บัตรกรุงไทย จำกัด (มหาชน) (“บริษัทฯ” หรือ “KTC”) ถูกจัดตั้งขึ้นเมื่อวันที่ 4
    ธันวาคม 2539 ด้วยทุนจดทะเบียน 30 ล้านบาท โดยธนาคารกรุงไทย จำกัด (มหาชน)
    (“ธนาคารกรุงไทย”) เป็นผู้ถือหุ้นในบริษัทฯ ร้อยละ 99.99
    เพื่อรับจ้างบริหารธุรกิจบัตรเครดิตและธุรกิจอื่นๆ ที่เกี่ยวข้องให้กับธนาคารกรุงไทย โดย KTC
    จะเป็นผู้ดำเนินการและติดต่อกับลูกค้า ในนามของธนาคารกรุงไทย ในขณะที่ลูกหนี้ทั้งหมด
    รวมทั้งสินทรัพย์ที่ใช้ในการดำเนินธุรกิจยังเป็นของธนาคารกรุงไทย

-   ต่อมา เมื่อวันที่ 19 มิถุนายน 2545 ธนาคารกรุงไทยมีนโยบายที่จะให้มีการแปรรูป KTC
    โดยให้มีการโอนทรัพย์สิน สิทธิเรียกร้อง และ/หรือหน้าที่ และความรับผิดตามสัญญาข้อตกลง
    และ/หรือ เอกสารอื่นใดเกี่ยวกับหรือเกี่ยวเนื่องกับธุรกิจบัตรเครดิต
    สัญญาเงินกู้เบิกเกินบัญชีของธนวัฏบัตรเครดิต และทรัพย์สินต่างๆ
    ที่เกี่ยวข้องในการดำเนินธุรกิจดังกล่าว ณ วันที่ 30 มิถุนายน 2545 มายัง KTC
    รวมทั้งให้การสนับสนุนในด้านการบริการด้านงานสนับสนุน การว่าจ้างบริษัทฯ
    บริหารธุรกิจบัตรเดบิตที่ยังคงอยู่กับธนาคาร รวมทั้งการให้การสนับสนุนทางการเงิน

-   ในวันที่ 26 มิถุนายน 2545 ธนาคารกรุงไทย และบริษัทฯ ได้ลงนามในสัญญา 3 ฉบับคือ
    สัญญาโอนสินทรัพย์
    ซึ่งกำหนดให้มีการโอนสิทธิเรียกร้องและความรับผิดที่เกี่ยวกับลูกหนี้บัตรเครดิต
    และสินทรัพย์ที่เกี่ยวข้องมายังบริษัทฯ สัญญา ให้บริการด้านงานสนับสนุน
    ซึ่งเป็นการตกลงเกี่ยวกับการว่าจ้างธนาคารกรุงไทยในการให้บริการด้านสมาชิกบัตรและ
    ร้านค้าสมาชิกบัตรเครดิต รวมทั้งงานด้านระบบสารสนเทศและระบบงานสนับสนุนอื่นๆ
    แก่บริษัทฯ และสัญญาว่าจ้างบริหารธุรกิจบัตรเครดิต โดยที่บริษัทฯ
    จะให้บริการงานบริหารธุรกิจบัตรเครดิตอื่นของธนาคารกรุงไทยที่ไม่ได้โอนมา

-   บริษัทฯ ได้จดทะเบียนแปลงสภาพเป็นบริษัทมหาชนจำกัด ภายใต้ชื่อ บริษัท บัตรกรุงไทย จำกัด
    (มหาชน) ใน วันที่ 2 กรกฎาคม 2545 และนำหุ้นสามัญของบริษัทฯ
    เข้าจดทะเบียนในตลาดหลักทรัพย์แห่งประเทศไทยเมื่อวันที่ 28 ตุลาคม 2545
    โดยมีทุนจดทะเบียนและชำระแล้ว 1,000 ล้านบาท

-   ธุรกิจหลักของบริษัทฯ ในปัจจุบันสามารถแบ่งออกได้เป็น 4 กลุ่มด้วยกัน กล่าวคือ 1.
    ธุรกิจการออกบัตรเครดิต (Issuing Business) ซึ่งเกี่ยวกับการออกบัตร
    อนุมัติวงเงินให้กับผู้ถือบัตร การกำกับดูแลการใช้จ่ายผ่านบัตร การรับชำระหนี้
    และการติดตามหนี้ โดยมีสัดส่วนรายได้คิดเป็นร้อยละ 65.5 2. ธุรกิจร้านค้ารับบัตรเครดิต
    (Acquiring Business) ซึ่งเป็นธุรกิจที่เกี่ยวกับร้านค้าสมาชิก
    โดยมีสัดส่วนรายได้คิดเป็นร้อยละ 23.2 3. ธุรกิจสินเชื่อธนวัฏบัตรเครดิต (Circle Loan)
    ซึ่งเป็นการให้สินเชื่อแก่ผู้ถือบัตรเครดิต (ลักษณะคล้ายกับวงเงินเบิกเกินบัญชีของธนาคาร)
    โดยมีสัดส่วนรายได้คิดเป็นร้อยละ 8.8 และ 4. ธุรกิจการบริการบัตร (Card Services)
    ซึ่งเป็นการให้บริการบริหารบัตรกับสถาบันการเงินอื่น หรือการใช้ประโยชน์จากฐานข้อมูล
    โดยมีสัดส่วนรายได้คิดเป็นร้อยละ 2.5

-   ตามงบการเงินประหนึ่งทำใหม่ บริษัทฯ มีรายได้รวมจำนวน 1,395.96 ล้านบาท 821.6
    ล้านบาท และ 592.1 ล้านบาท ในปี 2545 2544 และ 2543 ตามลำดับ
    และมีกำไรสุทธิจำนวน 85.6 ล้านบาท 120.4 ล้านบาท และ 305.7 ล้านบาท ในปี 2545
    2544 และ 2543 ตามลำดับ (กำไรในปี 2543
    สูงกว่าปกติเนื่องจากมีรายการหนี้สูญได้รับคืนที่ไม่ได้เกิดจากการดำเนินงานตามปกติ)
    สำหรับกำไรสุทธิในปี 2545 ที่ลดลงนั้น เนื่องจากบริษัทฯ
    มีค่าใช้จ่ายเกี่ยวกับการได้มาซึ่งบัตรใหม่ (Acquisition Cost) ค่าใช้จ่ายทางการตลาด
    (Marketing Cost) ที่สูงขึ้นตามการขยายฐานบัตรอย่างรวดเร็ว

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจจองซื้อหลักทรัพย์)